VIDES KONSULTATĪVĀ PADOME

Nodibinājumi: „Latvijas Dabas fonds”, „Vides Izglītības fonds”, „Pasaules Dabas fonds”, „Ķemeru Nacionālā parka fonds”, “Teiču dabas fonds”, biedrības: „Latvijas Ornitoloģijas biedrība”, „Vides fakti”, „Vides aizsardzības klubs”, „Latvijas Makšķernieku asociācija”, „Latvijas ezeri”, „Zaļā brīvība”, „Ekodizaina kompetences centrs”, „Latvijas Botāniķu biedrība,”, „Latvijas Atkritumu saimniecības asociācija”, „Baltijas krasti”, „Zero Waste Latvija”, „Latvijas Vides pārvaldības asociācija”, „ Ezeru un purvu izpētes centrs”, ”Latvijas Biškopības biedrība”, un biedrība „Baltijas Vides forums”.

**Rīga, Peldu iela 26/28, LV-1494**

30.04.2021. Nr.1-17

**Zemkopības ministrijai**

**pasts@zm.gov.lv**

[**European Commission Representation**](https://ec.europa.eu/latvia/) **in Latvia:**

**comm-rep-latvia@ec.europa.eu**

*Par Atveseļošanas un noturības mehānisma plānu 2021.-2026.gadam*

 *- Investīcijas plūdu risku mazināšanas infrastruktūrā*

Šī gada 27. aprīlī Ministru Kabineta sēdē tika apstiprināts Latvijas Atveseļošanas un noturības mehānisma plāns 2021.-2026. gadam (turpmāk - plāns). Plānā ir paredzētas *Investīcijas plūdu risku mazināšanas infrastruktūrā, t.sk polderu sūkņu staciju atjaunošana, aizsargdambju atjaunošana, potamālo upju regulēto posmu atjaunošana* (1.3.1.2.i.).

Šo investīciju ietvaros plānots atjaunot **29 būves, kas kopumā ietekmēs 59 000 ha lielu teritoriju**. Lai Vides konsultatīvā padome varētu novērtēt principa “Nenodarīt būtisku kaitējumu” (“Do Not Significant Harm”) (turpmāk - DNSH) ievērošanu, par šiem projektiem nepieciešama papildu informācija. Lūdzam sniegt detalizētu informāciju par katru no 29 plānotajiem projektiem:

* projekta īstenošanas mērķis un uzdevumi, īstenošanas vieta un hidroloģiskās ietekmes platība,
* plānoto darbu veids un apjoms, plānotais investīciju apjoms,
* vai projektam tiks veikta ietekmes uz vidi novērtējuma procedūra.

Vides konsultatīvā padome akcentē, ka darbības, kas saistītas ar meliorāciju var būt pretrunā ES dabas aizsardzības un bioloģiskās daudzveidības saglabāšanas politikai sauszemes un ūdeņu ekosistēmās. Mitrzemēm un purvu biotopiem ir būtiska loma oglekļa piesaistē, tāpēc jebkādas meliorācijas aktivitātes ir rūpīgi izvērtējamas klimata pārmaiņu un bioloģiskās daudzveidības saglabāšanas kontekstā. Tāpat ir svarīgi izvērtēt šo aktivitāšu plašāku ietekmi uz eitrofikācijas procesiem saldūdens ekosistēmās.

Papildus vēršam jūsu uzmanību uz to, ka Eiropas Savienības Bioloģiskās daudzveidības stratēģija 2030. gadam (turpmāk - BD stratēģija) cita starpā paredz šādus konkrētus mērķus:

* Līdz 2030. gadam atjaunot ievērojamas degradētu un oglekļbagātu ekosistēmu platības; panākt, ka biotopu un sugu saglabāšanās tendences un stāvoklis nepasliktinās; panākt, ka vismaz 30 % sugu un biotopu ir nonākuši labvēlīgā saglabāšanās stāvoklī vai vismaz uzrāda virzību uz to.
* Vismaz 25 000 km upju atkal padarīt brīvi plūstošas.
* Vismaz 25 % lauksaimniecības zemes apsaimniekot bioloģiskās lauksaimniecības ietvaros un ievērojami palielināt agroekoloģisku metožu izmantojumu.

Lai varētu provizoriski noteikt DNSH principa ievērošanu Latvijas ANM plāna ieviešanā, nepieciešams izskatīt jebkuras ar meliorāciju saistītas darbības atbilstību ES BD stratēģijā iekļautajiem mērķiem.

Ar cieņu,  Juris Jātnieks,

Vides konsultatīvās padomes priekšsēdētājs

Sagatavoja: Jānis Rozītis; j.r@pdf.lv; Rolands Ratfelders; rolands@zalabriviba.lv;

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU